"Va depăși 200 milioane de euro". Jucătorul de la FC Barcelona a cărui cotă va putea exploda în următorii doi ani
Vitor Roque a sosit în ianuarie la FC Barcelona, în urma unui transfer estimat la 40 de milioane de euro, încheiat în vara trecută.
Brazilianul de 19 ani încă nu a ajuns un om de bază al catalanilor, însă a prins prezența în 11 meciuri până acum, adunând 239 de minute de joc și marcând de două ori.
Reacția impresarului despre Vitor Roque
Andre Cury este de părere că atacantul va reuși să se impună la FC Barcelona, fiind o chestiune de timp până va primi șansele necesare pentru a demonstra ce poate pe teren.
"Este foarte bine din punct de vedere fizic și puternic mental, așteaptă minute pentru a arăta ce poate. Nu va pleca sub formă de împrumut.
Vitor Roque reprezintă un transfer spectaculos pentru Barcelona, mi-aș dori ca toate tranzacțiile să fie la fel.
La momentul actual sunt numeroase cluburi care ar fi dispuse să-l ia pe Vitor pentru 50 de milioane. Dacă va ajunge titular la Barcelona până la 20 de ani, cota sa va trece de 200 milioane de euro, cu siguranță", a declarat Andre Cury, citat de Marca.
Vitor Roque, lăudat de antrenorul de la Athletico Paranaense
Într-un interviu acordat pentru publicația Sport.es, Paulo Turra a vorbit la superlativ despre jucătorul brazilian, pe care l-a pregătit o bună perioadă de timp.
"Este un jucător foarte bun, are viteză, incredibil la duelurile unu-la-unu, foarte inteligent. Știe cum să joace fără minge, să atragă atenția fundașilor adverși în favoarea colegilor săi. Este un tânăr interesant și se potrivește perfect filosofiei lui Xavi.
Este foarte matur pentru vârsta lui, în cei doi ani cât a fost la Athletico a crescut foarte mult. Știam că mai devreme sau mai târziu va ajunge în Europa. Este mereu disponibil, politicos, are o atitudine profesionistă.
Îl văd jucând perfect lângă Lewandowski, cu Vitor fiind mai mobil, venind din spate. Are totul pentru a crește și a face istorie la Barcelona", a explicat tehnicianul.
Urmăriți SPORT.RO și pe Google News